ประชาชนมีแนวโน้มใช้จ่ายเพิ่มมากขึ้นในช่วงวันแม่ปี 2565 คาดเงินสะพัดกว่า 1 หมื่นล้านบาท
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจพฤติกรรมการใช้จ่ายของประชาชนในช่วงวันแม่ ประจำปี 2565 พบว่า ประชาชนมีแนวโน้มใช้จ่ายเพิ่มมากขึ้น โดยคาดว่าจะมีเงินสะพัดกว่า 10,883 ล้านบาท ขยายตัวร้อยละ 9 เมื่อเทียบกับปี 2563 และขยายตัวสูงสุดนับตั้งแต่ปี 2555 เป็นต้นมา สะท้อนว่าเศรษฐกิจกำลังเริ่มฟื้นตัวดีขึ้น เนื่องจากความคลายกังวลต่อสถานการณ์โควิด-19 สายพันธุ์โอมิครอนที่เบาบางลง และประชาชนบางส่วนมีรายได้เพิ่มขึ้น ส่งผลให้กล้าจับจ่ายใช้สอยและเดินทางท่องเที่ยวมากขึ้น อย่างไรก็ตาม ประชาชนยังคงระมัดระวังการใช้จ่าย เนื่องจากความกังวลเรื่องค่าครองชีพและภาระหนี้สินในปัจจุบัน พร้อมขอให้ภาครัฐเข้ามาช่วยเหลือ อาทิ การลดค่าครองชีพ การพักชำระหนี้ พร้อมเร่งสร้างงานสร้างรายได้ คาดว่าเศรษฐกิจไทยในปี 2565 จะขยายตัวได้ในกรอบร้อยละ 3 - 3.5 ขณะที่อัตราเงินเฟ้อทั่วไปจะขยายตัวอยู่ในกรอบร้อยละ 6 - 6.5